Die SAW in Die Grensoorlog 1966-1989 - Leopold Scholtz | BUSH WAR BOOKS\nDie SAW in Die Grensoorlog 1966-1989 - Leopold Scholtz\nAvailability Date: Die boek kyk vir die eerste keer omvattend na die Suid-Afrikaanse Weermag (SAW) se rol in die Grensoorlog in Namibie en Angola. Dit ontleed die oorsake en verloop van die konflik, asook die breer internasionale konteks waarbinne dit plaasgevind het. Die SAW in die Grensoorlog bevat belangrike nuwe inligting uit dokumente wat sedert die einde van die oorlog in 1989 gedeklassifiseer is. Hieronder tel dokumente van die Staatsveiligheidsraad, die departement van buitelandse sake, die SAW en die Kubaanse en Sowjetse regerings. Dit werp lig op die Suid-Afrikaanse regering se oogmerke in sowel Angola as die destydse Suidwes, die SAW se strategie in die konflik en die oorgrensoperasies in Angola. Scholtz het ook onderhoude gevoer met verskeie prominente oudoffisiere van die SAW en geput uit inligting uit die Kubaanse argiewe om so ’n volledig moontlike prentjie van individuele operasies te skets. Al die belangrikste operasies en veldslae van die oorlog word bespreek, waaronder Savannah, Reindeer, Sceptic, Protea en Moduler, asook die veldslae by Cassinga en Cuito Cuanavale. Hierdie besprekings word aangevul deur aangrypende vertellings deur oudsoldate van die SAW wie se ervarings die afgelope dekade op webwerwe gepubliseer is. Scholtz kyk ook krities na die rol wat die Swapo en SAW- leierskap gespeel het. Die skrywer vergelyk in die laaste hoofstukke die onderskeie partye, waaronder Swapo, die Angolese regering, die Kubane en die SAW se onderskeie doelwitte met die oorlog en in watter mate dit bereik is al dan nie. In die proses beantwoord Scholtz die vraag: Wie het die Grensoorlog gewen?\nSagteband, 544 bladsye YOU


Eddie Barnard se Bietoubosharem | Xplorio Gansbaai\nEddie Barnard se Bietoubosharem\nEddie Barnard, Gansbaai se “One Man Band”, het Dinsdag, 11 April sy eie “Bietoubosharem” gehad om op maat van sy musiek te vermaak.\nDie vrolike samekoms was die Bietoubos Damesklub se maandbyeenkoms in die NGK se Kleinsaaltjie.\nEddie is al ‘n “ou haan” onder die Bietoubossers, ‘n klub wat bestaan uit vroue van De Kelders, Perlemoenbaai en Gansbaai.\nHierdie keer het dit egter behoorlik na ‘n “persoonlike” harem gelyk met die sowat 40 pragtige vroue wat opgedaag het. Drie kleindogters het ook die byeenkoms saam met hul oumas bygewoon.\nHoewel alles op die oog af vrolik was, met ‘n saal in pienk getooi, was die tema van die dag van ‘n ernstige aard: hoe om die tyding van kanker te hanteer by jouself of iemand na aan jou.\nMeer bekend vir haar rol as die koorbegeleier van die NG Kerk, was Annelene Reinke van Pearly Beach die aangewese persoon om oor dié onderwerp te praat nadat sy vir etlike jare met kanker saam geleef en oorkom het. Sy is ook ‘n aktiewe vrywillige werker van Hospice.\n“By die aanhoor van die tyding dat jy kanker onder lede het, verander jou gedagtes impulsief,” het Annalene gesê. “Jou eerste gedagtes word deur lyding, dood en jou finansies oorheers. Daarna dink jy aan hoe dit jou naasbestaandes en ook jou voorkoms gaan beïnvloed.”\nAnnalene het vertel dat ‘n warboel van emosies opduik: skok, ontkenning, angstigheid, woede, depressie en veel meer. “Hierdie warboel van emosies word ook deur jou ondersteuningsnetwerk, begrip van die siekte en sosiale druk beïnvloed.”\nVandag het pasiënte meer deel aan die beplanning van spesifieke behandelingsmetodes, soos onder andere, wat die behandelingspatroon inhou.\nSy het ook na vele aanpassings in hierdie verband verwys: gevoelens van hartseer, moegheid - fisies en sielkundig, konsentrasieprobleme, slaperigheid of slaaploosheid, verlies aan eetlus en gevolglike gewigsverlies, rusteloosheid, geïrriteerdheid en vele ander emosies.\n“Eie navorsing oor kanker en die gevolge en behandeling daarvan, kan help om angstigheid te verlig. Konsentreer op die dinge wat jy wel kan beheer en pas jou dieet aan,” het Annelene gesê. “Kyk ook na jou liggaam en probeer om fisies aktief binne jou vermoeëns te bly.”\nOp die vraag hoe buitestaanders teenoor kankerlyers behoort op te tree, was haar antwoord eenvoudig: “Wees net daar vir ondersteuning en tree verder normaal op sonder om emosioneel te raak. Bied vervoer aan, rig uitnodigings vir tee/koffie- of uiteetgeleenthede.”\nElke individu hanteer sy/haar siektetoestand uiteenlopend: Sommige onttrek hulself aan die samelewing, terwyl ander weer graag hul gevoelens met andere deel. Wat egter van groot belang is, is om elke individu se hantering van kanker te respekteer. Indien ‘n kankerlyer nie daaroor wil praat nie, verskaf net stil ondersteuning. Wanneer ‘n persoon wel wil praat, wees dan net ‘n goeie luisteraar.\n“My finale raad aan julle is om te sorg dat jy jou liggaam ken en indien enigiets vreemd voorkom, moenie huiwer om jou geneesheer te raadpleeg nie – eerder te vroeg as te laat.”\nNa die ernstige en relevante praatjie deur Annalene, kon Eddie voortgaan met sy musiek soos net hy dit kan doen – met sy Bietoubosharem wat ‘n bietjie hul lywe rondgeswaai het op maat van sy musiek.\nDit was ‘n gesellige oggend met Aletta Lochner en Marie de Jager aan die stuur van sake. Hul gaste het ook hartlik saam gesing, en speletjies gespeel.


FREE TO GROW | PACT Hope Warriors leer van Staying Strong\nAlinda Nortje en Free To Grow het vanjaar op 18 Julie, as deel van hul Mandela Day feesviering, hul nuutste opleidingprogram Staying Strong aan Prince Albert Gemeenskap Trust (PACT) geskenk vir aanbieding aan 20 Hope Warriors.\nAlinda het ’n lang en persoonlike geskiedens met Prins Albert. As ’n klein dogtertjie het sy oor vakansietye altyd by haar oupa, oom Daan Botha, in Prins Albert kom kuier en onthou nog goed hoe hulle met hul self-gemaakte bootjies in die leiwater gespeel het.\nStaying Strong is deur Alinda en haar span ontwerp tydens grendeltyd verlede jaar. Die program fokus daarop om vaardighede te ontwikkel vir volhoubare emosionele welstand, soos Veerkragtigheid, Optimisme en Eienaarskap. Die aanbieding van die program by PACT was daarop gemik om ons Hope Warriors verder te bemagtig en sterk te maak vir hul rol as veranderingsagente in ons gemeenskap.\nDie span STRONG Hope Warriors.\nDie inhoud word in klein groepe bespreek.\nDie Staying Strong Program bestaan uit 15 modules en oor ’n periode van sewe dae het ek die voorreg gehad om saam met die Hope Warriors daagliks vir ’n uur en ’n half deur die inhoud van die modules te werk en in klein sirkel groepbesprekings te bespreek.\nWoensdag, 18 Augustus het Alinda op haar unieke en inspirerende manier, via zoom, die eerste werkswinkel afgeskop.\nTydens week een het Hope Warriors die geleentheid gehad om hul huidige emosionele welstand te evalueer aan die hand van die BRAVE akroniem wat staan vir: B = Body, R = Relationships, A = Attitude, V = Value-add at work, E = Energy.\nDie realiteit is dat wat buite ons gebeur ‘n impak het op hoe ons dink en voel aan die binnekant. Ons is soms nie eers bewus daarvan nie. Dit is egter baie belangrik om te weet wat vir ons stres veroorsaak sodat ons iets daaraan kan doen. Die eerste stap van sterk wees is selfkennis.\nIn week twee het ons geleer watter spiere ons benodig om sterk te wees, en hoe ons nuwe gewoontes kan leer om dit wat stres in ons lewens veroorsaak aan te spreek. Ons leer van hoe belangrik ’n mens se houding en ingesteldheid is, en hoe dit ’n mens ondersteun om daardie moeilike tye in ons lewens te navigeer.\nDie akroniem OROS word voorgestel – dit staan vir die volgende boublokke van emosionele fiksheid: O = Optimism, R = Resilience, O = Ownership, S – Support.\nIn die werksessies kry Hope Warriors die geleentheid om die vaardighede wat elkeen van hierdie boublokke ondersteun te leer ken en verstaan. In klein en groter sirkelbesprekings kry hulle ook die geleentheid om te gesels oor die toepassing daarvan in hul eie lewens, en hoe hulle by mekaar kan leer. Spanlede leer mekaar beter ken en as ’n span is daar wonderlike insigte oor hoe hulle mekaar in die toekoms beter kan ondersteun in die werksplek.\nOp die laaste dag van die Staying Strong program fokus ons op die belangrikheid van ’n gesonde lewenstyl om stres in ons lewens te bestuur. Weereens word ’n akroniem ingespan om ons hiermee te help, en dit is die woord STRONG wat staan vir: S = Sleep well, T = Train well, R = Relax well, O = Organise well, N = Nourish well, G = Give well.\nHope Warriors kry weer die geleentheid om hul eie lewenstyl te ondersoek aan die hand van die boublokke vir ’n gesonde lewenstyl, en in ons gesprekke besef ons weereens die STRONG rolmodel wat Hope Warriors is vir ander jongmense in ons gemeenskap.\nDit was vir my ’n groot voorreg om hierdie groep jongmense in ons gemeenskap deur die Staying Strong program te begelei. Die aktiewe deelname en toegewydheid waarmee die span aan die week deelgeneem het was baie inspirerend. Julle kan trots wees! Die vlak van kennis en vaardighede wat die program in ’n kort tyd op ’n kreatiewe manier oorgedra en gebou het is tipies en uniek aan die hoё standaard van Free To Grow se programme.\nIn die volgende paar weke sal ons saam dink oor hoe ons Hope Warriors kan aanhou ondersteun om hul nuwe emosionele welstand vaardighede op ’n volhoubare wyse te kan aanhou uitleef, en ook hoe ons die program wyer beskikbaar kan stel in die toekoms.\nDie Hope Warriors deel hulle ervaring van die Staying Strong program.\nThana de Clerk is ‘n bedryfsielkundige en “integral professional coach”. Sy werk ook as konsultant vir Free to Grow.\nAlinda Nortje, Free To Grow, FTG, FTGSA, Staying strong, Staying Strong wellness toolkit